**Τίτλος Σεναρίου:** «Περί του να μην κερδίζεις το Βραβείο Νόμπελ» Λόγος για τους μη έχοντες λόγο και απεικονίσεις της σιωπής

**Όνομα:** Χριστίνα

**Επίθετο:** Πλατή

**Μάθημα/Γλώσσα:** Γνωστικό αντικείμενο: Νεοελληνική Γλώσσα - Διδακτική ενότητα: Βιογραφικά είδη, Παρουσίαση-Κριτική

**Ομάδα/Στόχος (Βαθμίδα Εκπαίδευσης και Τάξη):** Δευτεροβάθμια – Λύκειο, Β' Λυκείου

**Ομάδα/Στόχος (Επίπεδο Γλωσσομάθειας): -**

**Διάρκεια Σεναρίου σε διδακτικές ώρες:** 6

**Θέμα/αντικείμενο διδασκαλίας:** Νεοελληνική Γλώσσα - Διδακτική ενότητα: Βιογραφικά είδη, Παρουσίαση-Κριτική

**Λέξεις κλειδιά:** κειμενικό είδος, βιοπολιτική, διακειμενική προσέγγιση, σημειωτικό σύστημα, (νεο)αποικιοκρατία, κοινωνική φωτογραφία, εικαστική ιστορία

**Τέχνες που εμπλέκονται:** Λογοτεχνία, Ζωγραφική, Φωτογραφία

**Διδακτικό εγχειρίδιο (αν χρησιμοποιείται):** -

**Διδακτικοί στόχοι:**Διδακτικοί: α. η εξοικείωση με το "κείμενο" ως προϊόν "λόγων" (discourses), β. η αναγνώριση των συμβάσεων ενός κειμενικού είδους και των πιθανών αποκλίσεων από αυτές, γ. η έκθεση των μαθητών σε διακειμενικά αντιπαρατιθέμενα περιβάλλοντα, δ. η συνειδητοποίηση της έννοιας «στρατευμένη τέχνη», ε. η καλλιέργεια της αντίληψης ότι τα σημειολογικά συστήματα εμφαίνουν ή αποκρύπτουν (βιο)πολιτική στάση – Αισθητικοί-Παιδαγωγικοί: α. η συνειδητοποίηση των ποιοτήτων του λόγου που επιτρέπουν το χαρακτηρισμό του ως «λογοτεχνικού», β. η απόκτηση της δυνατότητας να αναγνωρίζει ο μαθητής τη διαφορά της εικόνας ως καλλιτεχνικού γεγονότος και ως ιστορικού τεκμηρίου, γ. η καλλιέργεια της ενσυναίσθησης για όποιον τελεί «εν σιωπή».

**Μέθοδοι διδασκαλίας:** Ερμηνευτική επεξεργασία κειμένου, ανάλυση περιεχομένου, σημειωτική ανάλυση, συνεργατική διδασκαλία με βάση την ανακαλυπτική μάθηση

**Διαθεματικότητα:**1) Ν.Ε. Γλώσσα-Λογοτεχνία: Διακειμενική συνανάγνωση της ομιλίας της Λέσσινγκ με το ποίημα του Κίπλινγκ "Το χρέος του λευκού ανθρώπου" 2) Ζωγραφική και Φωτογραφία: σημειωτική διασύνδεση της ομιλίας με το έργο του Κογκολέζου ζωγράφου Tshibumba Kanda-Matulu, που συνιστά αποτύπωση της κοινωνικής ζωής της χώρας του (genre painting). Συνανάγνωση του τελευταίου με τις πριμιτιβιστικές απεικονίσεις των ιθαγενών της Ταϊτής από τον Gauguin και με την ακτιβιστική φωτογραφία της Βρετανίδας ιεραποστόλου Alice Seeley Harris (Βελγικό Κονγκό αρχών 20ου αιώνα). Τίθενται τα ζητήματα : α) πώς η απεικόνιση γίνεται φορέας (βιο)πολιτικού μηνύματος, β) ποια η διαφορά του βλέμματος Ευρωπαίου και ντόπιου πάνω στον πολιτισμό των ιθαγενών, γ) πώς συνομιλούν οι εικόνες της Λέσσινγκ με τον κώδικα της ζωγραφικής και φωτογραφικής αποτύπωσης, δ) σε ποιο σημείο ο ευρωκεντρισμός του Κίπλινγκ συναντά τον (συγκεκαλυμμένο) ευρωκεντρισμό του Γκωγκέν.

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών):** Στο 1ο δίωρο δίνεται στους μαθητές (4 ομάδες των 5 ατόμων) μέρος του λόγου που εκφωνήθηκε στην απονομή του Βραβείου Νόμπελ Λογοτεχνίας για το 2007 με αποδέκτη τη Βρετανίδα συγγραφέα Ντόρις Λέσσινγκ (Κείμενο 1). Διακειμενικά συμπαρατίθεται μέρος του ποιήματος του Ράντγιαρντ Κίπλινγκ "Το χρέος του λευκού ανθρώπου" (1899) (Κείμενο 2), του πρώτου αγγλόφωνου συγγραφέα που τιμήθηκε με το Βραβείο Νόμπελ Λογοτεχνίας το 1907. Τα ζητήματα/ερωτήματα φύλλων εργασίας που τίθενται στους μαθητές είναι τα εξής: να εξετάσουν το λόγο ως κειμενικό προϊόν με τις συμβάσεις του είδους (ομιλία), να αναζητήσουν στοιχεία λογοτεχνικότητας στην ομιλία της Λέσσινγκ (Φύλλο εργασίας 1), να αναγνωρίσουν τα στοιχεία των κειμένων που συνδέονται με τη ζωή των συντακτών τους, να εικονογραφήσουν τις ψυχικές διαθέσεις των δημιουργών απέναντι στην αποικιοκρατούμενη ανθρωπότητα (Φύλλο εργασίας 2). Τα δύο φύλλα εργασίας δίνονται: το 1ο στις ομάδες 1 και 3, το 2ο στις ομάδες 2 και 4. Ως προς τη γλωσσική τους ανάπτυξη, οι μαθητές αναμένεται να ανακαλέσουν το γνωστικό τους εξοπλισμό για την ποιητική και αναφορική χρήση της γλώσσας, να ανακαλύψουν ένα τελείως προσωπικό ιδίωμα στην απόδοση βιογραφικών δεδομένων (Λέσσινγκ), να συνδυάσουν την ερμηνευτική ανάλυση, που προσιδιάζει στη διαχείριση των προϊόντων της λογοτεχνικής γραφής, με την προσέγγιση των δύο κειμένων ως σημειωτικών συστημάτων παραγωγής νοήματος. Ο εκπαιδευτικός στηρίζει την ερμηνευτική προσέγγιση των κειμένων με ερωτήσεις καθοδηγούμενης αυτενέργειας, εμπλέκει μεθοδολογικά την ανάλυση περιεχομένου με τη σημειωτική διερεύνηση του νοήματος. Το έντυπο υλικό που διακινεί στους μαθητές, εκτός από τα δύο κείμενα, περιλαμβάνει σημειώματα με βιογραφικά στοιχεία για την Λέσσινγκ (Κείμενο 3) και τον Κίπλινγκ (Κείμενο 4), τα οποία αντλούνται από τις πηγές: 1) Σχινά Κατερίνα, «Ντόρις Λέσσινγκ: η γυναίκα που συμμετείχε σε όλα» στο the book’s journal, τχ. 38, Δεκέμβριος 2013 και 2) https://el.wikipedia.org/wiki/Ράντγιαρντ\_Κίπλινγκ. Οι ομάδες των μαθητών επεξεργάζονται τα ζητούμενα των φύλλων εργασίας. Ακολουθεί η παρουσίαση των απαντήσεών τους στην ολομέλεια.

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Οι μαθητές έρχονται σε επαφή με επιπλέον σημειωτικά συστήματα, και μάλιστα από διασταυρούμενες περιοχές καλλιτεχνικής έκφρασης: τη ζωγραφική, την εικαστική ιστορία, την κοινωνική φωτογραφία. Πιο συγκεκριμένα, στην αίθουσα της Πληροφορικής οι μαθητές καθοδηγούνται κατά το επόμενο δίωρο να αναζητήσουν τις πριμιτιβιστικές απεικονίσεις των ιθαγενών της Αϊτής από τον Paul Gauguin (τέλος 19ου αι.), να γνωρίσουν το έργο του Κογκολέζου ζωγράφου Tshibumba Kanda-Matulu (β’ μισό 20ου αι.), πιστή αποτύπωση σκηνών της πολιτικής και κοινωνικής ζωής της χώρας του (genre painting), να έρθουν σε επαφή με τη φωτογραφία-ντοκουμέντο -πρώιμη έκφραση της ακτιβιστικής/κοινωνικής φωτογραφίας- της Βρετανίδας ιεραποστόλου Alice Seeley Harris, που δραστηριοποιήθηκε στο Βελγικό Κονγκό της στροφής από το 19ο στον 20ο αιώνα, ακριβώς στα χρόνια των θηριωδιών του Λεοπόλδου Β’ στην περιοχή. Τα βασικά ζητήματα που τίθενται, και στα οποία οι μαθητές καλούνται να τοποθετηθούν, είναι τα εξής: α) πώς το απεικονιστικό έργο του Κογκολέζου δημιουργού γίνεται φορέας πολιτικού μηνύματος, β) ποια η πιθανή διαφορά του βλέμματος πάνω στον πολιτισμό των ιθαγενών μεταξύ Ευρωπαίου (Gauguin και Alice Seeley Harris) και ντόπιου (Tshibumba Kanda-Matulu)(-Φύλλο εργασίας 3), γ) πώς συνομιλούν οι εικόνες της Λέσσινγκ με το σημειωτικό κώδικα της ζωγραφικής και φωτογραφικής αποτύπωσης, δ) σε ποιο/-α σημείο/-α ο ευρωκεντρισμός του Κίπλινγκ συναντά το βλέμμα του Γκωγκέν πάνω στη ζωή των λαών των εξωτικών χωρών (-Φύλλο εργασίας 4). Τα δύο φύλλα εργασίας δίνονται: το 3ο στις ομάδες 1 και 3, το 4ο στις ομάδες 2 και 4. Ως προς τη γλωσσική τους ανάπτυξη, οι μαθητές καλούνται να αρθρώσουν λόγο κριτικής με μέτρο την αισθητική συγκίνηση και την πνευματική εγρήγορση στα οποία τους υποβάλλει η θέαση των απεικονιστικών έργων και να χρησιμοποιήσουν τη διακειμενική συνάντηση διαφορετικών ειδών τέχνης σε μια συμπληρωματική αφήγηση της ίδιας ιστορίας. Ο εκπαιδευτικός προβάλλει αρχείο παρουσίασης (χρήση του Microsoft Powerpoint) με έργα των προαναφερόμενων καλλιτεχνών. Προκειμένου, ωστόσο, να έρθουν οι μαθητές σε άμεση επαφή με το έργο των καλλιτεχνών και να τεθεί η διαμεσολαβημένη από το αισθητικό και εν γένει πνευματικό φίλτρο του εκπαιδευτικού προηγηθείσα παρουσίαση υπό το κριτικό τους βλέμμα, τα παιδιά καλούνται να κάνουν μια σύντομη περιήγηση στις εξής ιστοσελίδες: 1. https://africanah.org/tshibumba-kanda-matulu/ (υλικό για τον Tshibumba Kanda-Matulu) 2. http://www.liverpoolmuseums.org.uk/ism/exhibitions/brutal-exposure/alice-seeley-harris.aspx (υλικό για την Alice Seeley Harris) 3. https://www.wikiart.org/en/paul-gauguin (υλικό για τον Paul Gaugen) Τέλος, προβάλλεται μικρό μέρος οπτικού υλικού (βίντεο) που εκπόνησε για τη ζωή και το έργο της Alice Seeley Harris μια ομάδα αμερικανίδων εφήβων Πρόκειται για το "MotoVike Films: Kodak in the Congo: The Untold Story of Alice Seeley Harris" (https://www.youtube.com/watch?v=rstFCn3r1BE). Συγκεκριμένα, προβάλλονται τα αποσπάσματα 00:07'-02:59' και 11:43'-12:48'. Το βίντεο τροφοδοτεί τους μαθητές με πληροφορίες για το έργο-μαρτυρία/καταγγελία της Βρετανίδας ιεραποστόλου και μεταφέρει την οπτική των σύγχρονων εφήβων που το εκπόνησαν πάνω στον αρχόμενο γυναικείο ακτιβισμό των αρχών του 20ου αιώνα. Προσφέρει τη δυνατότητα να ενισχυθούν οι γνώσεις των μαθητών για τα εγκλήματα των αποικιοκρατών, αισθητοποιεί τις αναφορές της Λέσσινγκ στη χειμαζόμενη Αφρική, γίνεται ο αντικριστός καθρέφτης για τις αναπαραστάσεις του Tshibumba Kanda-Matulu. Οι ομάδες των μαθητών επεξεργάζονται τα ζητούμενα των φύλλων εργασίας και παρουσιάζουν τις απαντήσεις τους στην ολομέλεια.

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Στην αίθουσα Πληροφορικής οι ομάδες των μαθητών κατά το 3ο δίωρο έρχονται αντιμέτωπες με εργασίες εμβάθυνσης. Για την εξαγωγή των τελικών συμπερασμάτων εκτίθενται σε τρία ακόμη ερεθίσματα: την είδηση 1) για την έκθεση "German Colonialism: Fragments Past and Present" (The Deutsches Historisches Museum, Βερολίνο, Οκτώβριος 2016 –Μάιος 2017), 2) για το μελλοντικό επαναπατρισμό αφρικανικών τεχνουργημάτων από το Βρετανικό Μουσείο και το Μουσείο Κε Μπρανλί του Παρισιού στις χώρες από τις οποίες αφαιρέθηκαν, γ) το οπτικό υλικό από την επίσκεψη το Σεπτέμβριο του 2017 του Μπόρις Τζόνσον, τότε Υπουργού Εξωτερικών της Μ. Βρετανίας, στη Μιανμάρ. Οι μαθητές καλούνται να επεξεργαστούν την ιδέα της «σιωπής», ως προϊόντος πολιτικού καταναγκασμού αλλά και στάση πολιτικής ορθότητας και να ανταλλάξουν επιχειρήματα με τη μορφή «παιχνιδιού ρόλων» πάνω στο ζήτημα της διαχείρισης στοιχείων της πολιτισμικής κληρονομιάς ενός (αποικιοκρατούμενου) λαού. Ειδικότερα, το παιχνίδι ρόλων διεξάγεται με τη συμμετοχή των μαθητών σε τέσσερις ομάδες (5 μέλη η καθεμιά) με βάση τα εξής σενάρια: α) Ο διευθυντής και το διοικητικό συμβούλιο του Μουσείου Κε Μπρανλί υποδέχονται αντιπροσωπεία του Υπουργείου Πολιτισμού του Μπενίν, η οποία υποβάλλει το αίτημα επιστροφής έργων τέχνης στη χώρα με το επιχείρημα ότι αποτελούν προϊόν "πολιτισμικής λεηλασίας" (ομάδες 1 και 3-εργασία εμβάθυνσης 1), β) Οι επιμελητές της έκθεσης «German Colonialism: Fragments Past and Present" , ενώ παρουσιάζουν σε συνέντευξη τύπου τη θεματική και τη σκοποθεσία της έκθεσης, δέχονται ομοβροντία ερωτήσεων από ομάδα δημοσιογράφων για το αν η έκθεση αποτελεί δράση που στοχεύει περισσότερο στην ανάδειξη της πολιτισμικής υπεροχής των αποικιοκρατών και λιγότερο στην ευαισθητοποίηση του κοινού πάνω στις συνθήκες εκμετάλλευσης των αποκιοκρατούμενων από τη Γερμανία του τέλους του 19ου αι. (ομάδες 2 και 4-εργασία εμβάθυνσης 2) Για τα παραπάνω ο εκπαιδευτικός προτείνει στους μαθητές να αναζητήσουν στο διαδίκτυο τα εξής: 1. Αναφορικά με τη έκθεση "German Colonialism: Fragments Past and Present": α. την ειδική αναφορά της ιστοσελίδας του Deutsches Historisches Museum: https://www.dhm.de/en/ausstellungen/archive/2016/german-colonialism.html β. το άρθρο "Γερμανική αποικιοκρατία: Μία γενοκτονία πριν από το Ολοκαύτωμα" στο https://m.tvxs.gr/mo/i/214201/f/news/istoria/germaniki-apoikiokratia-mia-genoktonia-prin-apo-olokaytoma.html. 2. Αναφορικά με τον επαναπατρισμό αφρικανικών τεχνουργημάτων από το Βρετανικό Μουσείο και το Μουσείο Κε Μπρανλί του Παρισιού στις χώρες από τις οποίες αφαιρέθηκαν, το άρθρο «Αγώνας για τις ψυχές των αγαλμάτων» του Ν. Κυριακίδη, στήλη "Κοσμοδρόμιο" στη διαδικτυακή έκδοση της εφημερίδας Αυγή.

(http://www.avgi.gr/article/10807/9370749/agonas-gia-tis-psyches-ton-agalmaton) Αφού οι μαθητές παρουσιάσουν το παιχνίδι ρόλων, ο διδάσκων προβάλλει το οπτικό υλικό (<https://www.cnn.gr/news/kosmos/story/99770/h-gkafa-toy-mporis-tzonson-me-to-poiima-toy-kiplingk-sti-mianmar-vid>).

Στην ολομέλεια τίθεται το γενικό ερώτημα -κυρίως ως αντικείμενο προβληματισμού και λιγότερο ως πραγματικό ερώτημα για το οποίο περιμένουμε συγκεκριμένη απάντηση: Ποιος δικαιούται να μιλά για την αποικιοκρατία και πώς; Οι αποικιοκράτες, εκφέροντας αποκλειστικά λόγο ενοχής και αιτητικό συγγνώμης, οι αποικιοκρατούμενοι, ως αδικημένοι και καταγγέλλοντες; Πού συναντώνται αυτοί οι "λόγοι"; Πού επιβάλλεται μόνο η σιωπή;